รายงานการสอบทานข้อมูลทางการเงินระหว่างกาล

โดยผู้สอบบัญชีรับอนุญาต

**เสนอ ผู้ถือหุ้นและคณะกรรมการของบริษัท อิตาเลียนไทย ดีเวล๊อปเมนต์ จำกัด (มหาชน)**

ข้าพเจ้าได้สอบทานข้อมูลทางการเงินรวมและเฉพาะบริษัทระหว่างกาลของบริษัท อิตาเลียนไทย ดีเวล๊อปเมนต์ จำกัด (มหาชน) และบริษัทย่อย (กลุ่มบริษัท) ซึ่งประกอบด้วย งบฐานะการเงินรวมและเฉพาะบริษัท ณ วันที่ 31 มีนาคม 2567 งบกำไรขาดทุนเบ็ดเสร็จรวมและเฉพาะบริษัท งบการเปลี่ยนแปลงส่วนของผู้ถือหุ้นรวม และเฉพาะบริษัท รวมถึงงบกระแสเงินสดรวมและเฉพาะบริษัทสำหรับงวดสามเดือนสิ้นสุดวันเดียวกัน และหมายเหตุประกอบงบการเงินระหว่างกาลแบบย่อ ซึ่งผู้บริหารของบริษัทเป็นผู้รับผิดชอบในการจัดทำและนำเสนอข้อมูลทางการเงินรวมและเฉพาะบริษัทระหว่างกาลนี้ตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินรวมและเฉพาะบริษัทระหว่างกาลดังกล่าวจากผลการสอบทานของข้าพเจ้า

**ขอบเขตการสอบทาน**

ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410 “การสอบทานข้อมูลทางการเงินระหว่างกาลโดยผู้สอบบัญชีรับอนุญาตของบริษัท” การสอบทานข้อมูลทางการเงินระหว่างกาลประกอบด้วย การใช้วิธีการสอบถามบุคลากรซึ่งส่วนใหญ่เป็นผู้รับผิดชอบด้านการเงินและบัญชี และการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชีทำให้ข้าพเจ้าไม่สามารถได้ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจจะพบได้จากการตรวจสอบ ดังนั้นข้าพเจ้าจึงไม่อาจแสดงความเห็นต่อข้อมูลทางการเงินระหว่างกาลที่สอบทานได้

**เกณฑ์ในการไม่สามารถให้ข้อสรุปต่อข้อมูลทางการเงินระหว่างกาล**

1. ความไม่แน่นอนที่มีสาระสำคัญที่เกี่ยวข้องกับการดำเนินงานต่อเนื่อง

ตามที่กล่าวในหมายเหตุประกอบข้อมูลทางการเงินระหว่างกาลข้อ 1 ซึ่งระบุว่า สำหรับงวดสามเดือนสิ้นสุดวันที่ 31 มีนาคม 2567 กลุ่มบริษัทมีกำไรหลังภาษีจำนวน 325.17 ล้านบาท และบริษัทมีขาดทุนหลังภาษีจำนวน 103.15 ล้านบาท ตามลำดับ และ ณ วันที่ 31 มีนาคม 2567 กลุ่มบริษัทและบริษัทมีขาดทุนสะสมจำนวน 6,303.03 ล้านบาท และ 5,493.22 ล้านบาท ตามลำดับ และกลุ่มบริษัทและบริษัทมีหนี้สินหมุนเวียนสูงกว่าสินทรัพย์หมุนเวียนจำนวน 9,500.83 ล้านบาท และ 13,308.81 ล้านบาท ตามลำดับ ซึ่งหนี้สินหมุนเวียนส่วนใหญ่ประกอบด้วยเจ้าหนี้การค้าและเจ้าหนี้อื่น และเงินกู้ยืมระยะยาวที่ถึงกำหนดชำระในหนึ่งปี เนื่องจากบริษัทขาดสภาพคล่องและได้เจรจาขอความช่วยเหลือจากสถาบันการเงินและอยู่ในระหว่างรอเอกสารที่เกี่ยวข้องจากสถาบันการเงิน

ฝ่ายบริหารของกลุ่มบริษัทได้มีมาตรการในการจัดหาเงินและรักษาระดับของกระแสเงินสดสำหรับ
การจ่ายชำระหนี้สิน และเพื่อความเพียงพอของสภาพคล่องเพื่อใช้ในการดำเนินงานต่อเนื่องของ
กลุ่มบริษัท โดยเมื่อวันที่ 17 มกราคม 2567 และวันที่ 30 มกราคม 2567 บริษัทได้จัดให้มีการประชุม
ผู้ถือหุ้นกู้ทั้งหมด 5 รุ่น ได้แก่ ITD242A ITD24DA ITD254A ITD266A ITD24DB ซึ่งมียอดเงินต้นค้างชำระรวมเป็นจำนวนเงิน 14,455 ล้านบาท โดยที่ประชุมมีมติให้บริษัทเลื่อนชำระหุ้นกู้ไปอีก 2 ปี นับจาก
วันครบกำหนดไถ่ถอนหุ้นกู้เดิม โดยบริษัทจะจ่ายชำระคืนหุ้นกู้เพียงครั้งเดียวเมื่อครบกำหนดไถ่ถอน รวมถึงการเปลี่ยนแปลงเงื่อนไขอื่น ๆ

ถึงแม้ว่ากลุ่มบริษัทและบริษัทอยู่ในระหว่างการดำเนินการตามแผนการดำเนินงานธุรกิจและกลยุทธ์
ทางการเงินเพื่อให้เชื่อมั่นได้ว่ากลุ่มบริษัทและบริษัทจะมีสภาพคล่องอย่างเพียงพอและมีความสามารถในการชำระหนี้เมื่อครบกำหนดและดำเนินธุรกิจได้อย่างต่อเนื่อง แต่ปัจจัยในด้านสภาพคล่องของ กลุ่มบริษัทและบริษัทขึ้นอยู่กับการเรียกใช้สิทธิในการเรียกให้ชำระคืนหุ้นกู้ ความสำเร็จในการดำเนินการตามแผนดังกล่าว การจัดหาแหล่งเงินทุนอื่นเพิ่มเติมเพื่อใช้ในการดำเนินงาน การปรับปรุงแผนธุรกิจและการดำเนินงานในอนาคต และความสามารถในการจ่ายชำระเงินกู้ยืมและหุ้นกู้ได้ตาม วันครบกำหนดใหม่ รวมถึงการสนับสนุนของวงเงินสินเชื่ออย่างต่อเนื่อง และการเจรจาเรียกเก็บเงินค่าก่อสร้างจากหน่วยงานที่เกี่ยวข้องสำหรับการลงทุนในหลายโครงการ ซึ่งปัจจัยเหล่านี้แสดงถึงความไม่แน่นอนที่มีสาระสำคัญหลายประการซึ่งอาจมีความสัมพันธ์กันและมีความเป็นไปได้ที่จะมีผลกระทบต่อข้อมูลทางการเงินเพิ่มขึ้น สถานการณ์ดังกล่าวแสดงให้เห็นว่ามีความไม่แน่นอนที่เป็นสาระสำคัญ ซึ่งอาจเป็นเหตุให้เกิดข้อสงสัยอย่างมีนัยสำคัญเกี่ยวกับความสามารถในการดำเนินงานอย่างต่อเนื่อง (going concern) ของกลุ่มบริษัท

1. รายการบัญชีที่ข้าพเจ้าไม่สามารถหาหลักฐานการสอบทานข้อมูลทางการเงินที่เหมาะสมอย่างเพียงพอเนื่องจากข้อจำกัดของสถานการณ์
* ตามรายละเอียดที่กล่าวไว้ในหมายเหตุประกอบข้อมูลทางการเงินระหว่างกาลข้อ 16 งบฐานะการเงินรวมและเฉพาะบริษัท ณ วันที่ 31 มีนาคม 2567 ได้รวมต้นทุนระหว่างพัฒนาสำหรับสิทธิในสัมปทาน - โครงการทวาย จำนวนรวม 7,862.85 ล้านบาท และ 5,205.96 ล้านบาท ตามลำดับ และเงินลงทุนในบริษัทย่อย และเงินให้กู้ยืมระยะยาวแก่กลุ่มบริษัทย่อย เพื่อลงทุนพัฒนาโครงการดังกล่าวจำนวนรวม 2,476.27 ล้านบาท และ 111.49 ล้านบาท ตามลำดับ กลุ่มบริษัทได้ดำเนินการพัฒนาพื้นที่ไปแล้วตั้งแต่ปี 2553 และในปี 2556 โครงการดังกล่าวได้รับการสนับสนุนจากรัฐบาลไทยและรัฐบาลของสาธารณรัฐแห่งสหภาพเมียนมา ซึ่งได้มีการจัดตั้งนิติบุคคลเฉพาะกิจ (Dawei SEZ Development Company Limited “SPV”) เพื่อร่วมกันผลักดันและกำหนดนโยบายการพัฒนาโครงการ และได้มีการพิจารณาให้สิทธิกับบริษัทให้ได้รับการชดเชยเงินคืนในส่วนของเงินลงทุนพัฒนาโครงการทวายที่กลุ่มบริษัทได้ลงทุนไปก่อนหน้าภายใต้สัญญา Tripartite Memorandum เมื่อวันที่ 30 ธันวาคม 2563 กลุ่มบริษัทผู้รับสัมปทานได้รับหนังสือจากคณะกรรมการบริหารเขตเศรษฐกิจพิเศษทวาย แจ้งยกเลิกสิทธิสัมปทานทุกโครงการในเขตเศรษฐกิจพิเศษทวายระยะเริ่มแรก โดยให้เหตุผลว่ากลุ่มบริษัทผู้รับสัมปทานผิดเงื่อนไขในสัญญาสัมปทานเกี่ยวกับการจ่ายชำระค่าสิทธิสัมปทานรายปี และผิดเงื่อนไขในสัญญาสัมปทานโครงการนิคมอุตสาหกรรมและถนนสองเลนเชื่อมต่อพื้นที่เขตเศรษฐกิจพิเศษทวายและชายแดนไทย-เมียนมา (Initial Industrial Estate and Two-lane Road) ที่กำหนดเพิ่มเติม โดยคณะกรรมการบริหารเขตเศรษฐกิจพิเศษทวาย หนังสือดังกล่าวได้มีการแจ้งให้กลุ่มบริษัทผู้รับสัมปทานนี้ดำเนินการให้บริษัท อิตาเลียนไทย ดีเวล๊อปเมนต์ จำกัด (มหาชน) ลงนามหนังสือขอยกเลิกสิทธิในการได้รับชดเชยเงินลงทุนที่กลุ่มบริษัทได้ลงทุนไปก่อนหน้าภายใต้สัญญา Tripartite Memorandum อนึ่ง เพื่อเป็นการรักษาสิทธิเรียกร้องในสัญญาที่ได้ทำไว้ดังกล่าวข้างต้น เมื่อวันที่ 19 มกราคม 2564 กลุ่มบริษัทผู้รับสัมปทานได้ส่งหนังสือโต้แย้งเกี่ยวกับเหตุแห่งการยกเลิกสิทธิสัมปทาน เพื่อชี้แจงกลับไปยังคณะกรรมการบริหารเขตเศรษฐกิจพิเศษทวาย เนื่องจากเห็นว่าการกำหนดเงื่อนไขเพิ่มเติมนั้น ทางกลุ่มบริษัทผู้รับสัมปทานไม่ได้เห็นชอบด้วย เพราะเป็นการกำหนดขึ้นเพียงฝ่ายเดียวของคู่สัญญา ทั้งนี้ กลุ่มบริษัทผู้รับสัมปทานได้เสนอไปยังคณะกรรมการบริหารเขตเศรษฐกิจพิเศษทวายเพื่อขอเจรจาหารือร่วมกันในประเด็นดังกล่าว ซึ่งปัจจุบันอยู่ระหว่างการรอหน่วยงานดังกล่าวพิจารณาหารือร่วมกัน

ตามที่ได้กล่าวไว้ข้างต้น แม้ว่าสิทธิในการได้รับเงินชดเชยเงินลงทุนในการพัฒนาโครงการนิคมอุตสาหกรรมและโครงสร้างพื้นฐานในพื้นที่เขตเศรษฐกิจพิเศษทวายที่กลุ่มบริษัทได้ลงทุนไปก่อนหน้า ยังคงเป็นไปตามสัญญา Tripartite Memorandum อย่างไรก็ตาม จำนวนเงินที่กลุ่มบริษัทจะได้รับชดเชยนั้น ขึ้นอยู่กับผลสรุปของรายงาน Due Diligence ซึ่งบริษัทยังไม่มีสิทธิในการเข้าถึงรายงานดังกล่าวได้ และขึ้นอยู่กับความคืบหน้าของการพัฒนาโครงการเขตเศรษฐกิจพิเศษทวายระยะสมบูรณ์ (Full Phase) ซึ่งอาศัยการสนับสนุนจากรัฐบาลไทยและรัฐบาลของสาธารณรัฐแห่งสหภาพเมียนมาในการผลักดันโครงการสัมปทานต่าง ๆ ให้เกิดขึ้นในอนาคต รวมถึงการเข้ามาลงทุนของ ผู้ร่วมทุนรายใหม่ที่สนใจลงทุนในแต่ละโครงการสัมปทาน

ทั้งนี้ ณ วันที่ 31 มีนาคม 2567 ผู้บริหารของกลุ่มบริษัทไม่สามารถประเมินผลกระทบที่อาจเกิดขึ้น (ถ้ามี) ต่อมูลค่าที่คาดว่าจะได้รับคืนของต้นทุนระหว่างพัฒนาสำหรับสิทธิในสัมปทาน - โครงการทวาย ว่าจำนวนเงินที่จะได้รับชดเชยคืนนั้นจะมีมูลค่าสูงกว่าหรือต่ำกว่าต้นทุนพัฒนาโครงการที่ กลุ่มบริษัทได้บันทึกไว้ในข้อมูลทางการเงินหรือไม่ นอกจากนี้ ผลกระทบจากการแจ้งยกเลิกสิทธิสัมปทานทุกโครงการในเขตเศรษฐกิจพิเศษทวายระยะเริ่มแรก (“DSEZ Initial Phase”) ยังอยู่ระหว่างการเจรจากับคณะกรรมการบริหารเขตเศรษฐกิจพิเศษทวาย (“DSEZ MC”) ซึ่งยังไม่สามารถสรุปได้ในปัจจุบัน อีกทั้งสถานการณ์การเมืองและเศรษฐกิจภายในของสาธารณรัฐแห่งสหภาพเมียนมา ยังคงมีความไม่แน่นอนที่อาจส่งผลกระทบต่อการพัฒนาโครงการดังกล่าวของ กลุ่มบริษัทในอนาคต ข้าพเจ้าจึงไม่สามารถประเมินผลกระทบที่อาจเกิดขึ้น (ถ้ามี) ต่อมูลค่าคงเหลือของต้นทุนระหว่างพัฒนาสำหรับสิทธิในสัมปทาน - โครงการทวาย ในข้อมูลการเงินรวมและเฉพาะบริษัท และต่อมูลค่าเงินลงทุนในบริษัทย่อย และเงินให้กู้ยืมระยะยาวแก่กลุ่มบริษัทย่อยในข้อมูลทางการเงินเฉพาะบริษัทระหว่างกาล และไม่สามารถพิจารณาผลกระทบที่อาจมีต่อข้อมูลทางการเงินรวมและเฉพาะบริษัทระหว่างกาล เนื่องจากความไม่แน่นอนและข้อจำกัดของสถานการณ์ตามที่กล่าวไว้

* งบฐานะการเงินรวมและเฉพาะบริษัท ณ วันที่ 31 มีนาคม 2567 ได้รวมลูกหนี้การค้าและสินทรัพย์ที่เกิดจากสัญญา สำหรับโครงการก่อสร้างแห่งหนี่งจำนวน 1,938.80 ล้านบาท และ 649.44 ล้านบาท ตามลำดับ รวมเป็นจำนวนทั้งสิ้น 2,588.24 ล้านบาท ซึ่งบริษัทได้ดำเนินการส่งมอบงานบางส่วนตามสัญญาแล้วในเดือนตุลาคม 2565 ขณะนี้ผู้ว่าจ้างยังรอรับหนังสือแจ้งให้เริ่มงาน (Notice to proceed) จากภาครัฐ จึงขอขยายเวลาการชำระค่าก่อสร้างค้างชำระแก่บริษัท และยินยอมชำระดอกเบี้ยค้างจ่ายค่างานก่อสร้างจนถึงปัจจุบัน เมื่อผู้ว่าจ้างสามารถบรรลุข้อตกลงกับ ผู้ว่าจ้างภาครัฐได้ ผู้ว่าจ้างจึงจะสามารถชำระเงินให้แก่บริษัทได้ ทั้งนี้ ผู้บริหารของบริษัทยังไม่สามารถประเมินผลกระทบจากเรื่องดังกล่าว ซึ่งขึ้นอยู่กับเหตุการณ์ที่ยังไม่สามารถสรุปได้ในปัจจุบัน ข้าพเจ้าไม่สามารถพิจารณาผลกระทบที่อาจเกิดขึ้น (ถ้ามี) ต่อยอดคงเหลือของลูกหนี้การค้าและสินทรัพย์ที่เกิดจากสัญญาดังกล่าว ในข้อมูลทางการเงินรวมและเฉพาะบริษัทระหว่าง กาลได้ เนื่องจากความไม่แน่นอนและข้อจำกัดของสถานการณ์ตามที่กล่าวไว้
* ณ วันที่ 31 มีนาคม 2567 เงินลงทุนใน First Dhaka Elevated Expressway Co., Ltd. (FDEE) ซึ่งเป็นบริษัทที่ควบคุมร่วมกันตั้งอยู่ในประเทศบังคลาเทศ มีราคาทุนจำนวน 3,068.34 ล้านบาท โครงการ FDEE เป็นโครงการทางด่วนยกระดับ Dhaka Elevated Expressway เงินลงทุนดังกล่าวเป็นจำนวนเงินที่มีสาระสำคัญในข้อมูลทางการเงินเฉพาะบริษัทที่มีการทดสอบการด้อยค่าของเงินลงทุน และข้าพเจ้าได้รับประมาณการกระแสเงินสดในอนาคตจากผู้บริหารเพื่อนำมาประเมินมูลค่าที่คาดว่าจะได้รับคืน แต่เนื่องจาก FDEE อยู่ในระหว่างการเจรจาปรับเงินค่าผ่านทางกับทางหน่วยงานที่เกี่ยวข้องในประเทศบังคลาเทศ และอยู่ในระหว่างรอรายงานการศึกษาความหนาแน่นของจำนวนรถยนต์ที่จะใช้ทางพิเศษในประเทศบังคลาเทศฉบับล่าสุด ซึ่งอาจมีผลทำให้ตัวเลขที่เคยประมาณการไว้อาจมีการเปลี่ยนแปลงอย่างมีสาระสำคัญ ทั้งนี้ ผู้บริหารของบริษัทยังไม่สามารถประเมินผลกระทบจากเรื่องดังกล่าว ซึ่งขึ้นอยู่กับเหตุการณ์ที่ยังไม่สามารถสรุปได้ในปัจจุบัน ข้าพเจ้าไม่สามารถพิจารณาผลกระทบที่อาจเกิดขึ้น (ถ้ามี) ต่อมูลค่าที่คาดว่าจะได้รับคืนของเงินลงทุนในบริษัทที่ควบคุมร่วมกันในข้อมูลทางการเงินรวมและข้อมูลทางการเงินเฉพาะบริษัทระหว่างกาลได้เนื่องจากความไม่แน่นอนและข้อจำกัดของสถานการณ์ตามที่กล่าวไว้
* ณ วันที่ 31 มีนาคม 2567 กลุ่มบริษัทได้รวมรายได้ส่วนของบริษัทที่ได้รับรู้ในข้อมูลทางการเงินรวมระหว่างกาลแล้วแต่ยังไม่เรียกชำระจำนวน 66.08 ล้านบาท ซึ่งเป็นสิทธิเรียกเก็บเงินจากการเปลี่ยนแปลงเนื้องานของโครงการก่อสร้างกับรัฐวิสาหกิจแห่งหนึ่งของกิจการร่วมค้าในต่างประเทศ ซึ่งเป็นการร่วมลงทุนระหว่างบริษัทและบริษัทย่อยในต่างประเทศแห่งหนึ่ง กิจการร่วมค้าได้ดำเนินการก่อสร้างแล้วเสร็จ โดยได้รับหนังสือรับมอบงาน (Taking Over Certificate) จากผู้ว่าจ้างในปี 2562 และได้รับหนังสือรับรองงาน (Performance Certificate) ในปี 2563 ต่อมาในเดือน มิถุนายน 2564 ผู้ว่าจ้างได้ชำระเงินค่าผลงานบางส่วนให้กับกิจการร่วมค้า ทั้งนี้ กิจการร่วมค้าอยู่ระหว่างการเจรจาเรียกร้องสิทธิเพื่อเรียกเก็บเงินค่าผลงานก่อสร้างส่วนที่เหลือจากผู้ว่าจ้าง โดยผ่านกระบวนการไกล่เกลี่ยข้อพิพาทโดยอนุญาโตตุลาการ ทั้งนี้ ผู้บริหารของบริษัทยังไม่สามารถประเมินผลกระทบจากมูลค่าที่คาดว่าจะได้รับจากรายได้ที่ยังไม่เรียกชำระซึ่งขึ้นอยู่กับผลการพิจารณาไกล่เกลี่ยข้อพิพาทโดยอนุญาโตตุลาการ และเหตุการณ์ดังกล่าวยังไม่สามารถสรุปได้ในปัจจุบัน ข้าพเจ้าไม่สามารถพิจารณาผลกระทบที่อาจเกิดขึ้น (ถ้ามี) ต่อมูลค่าที่คาดว่าจะได้รับจากรายได้ที่ยังไม่เรียกชำระในข้อมูลทางการเงินรวมระหว่างกาลได้เนื่องจากความไม่แน่นอนและข้อจำกัดของสถานการณ์ตามที่กล่าวไว้
* บริษัทถูกฟ้องร้องจากบริษัทอื่นหลายรายในคดีต่าง ๆ จากการผิดสัญญา การเรียกร้องค่าเสียหายและอื่น ๆ โดยมีทุนทรัพย์สำหรับข้อมูลทางการเงินรวมและเฉพาะบริษัท รวมจำนวน 4,974.56 ล้านบาท และ 4,461.84 ล้านบาท ตามลำดับ ซึ่งปัจจุบันคดีความอยู่ในระหว่างการพิจารณาของศาลและผลของคดียังไม่สิ้นสุด ทั้งนี้ผู้บริหารของบริษัทพิจารณาไม่ตั้งสำรองหนี้สินที่อาจเกิดขึ้นเนื่องจากเหตุการณ์ดังกล่าวยังไม่สามารถสรุปได้ในปัจจุบัน ข้าพเจ้าไม่สามารถพิจารณาผลกระทบที่อาจเกิดขึ้น (ถ้ามี) ต่อประมาณการหนี้สินที่อาจเกิดขึ้นในข้อมูลทางการเงินรวมและข้อมูล ทางการเงินเฉพาะบริษัทระหว่างกาลได้เนื่องจากความไม่แน่นอนและข้อจำกัดของสถานการณ์ตามที่กล่าวไว้
1. *ข้อมูลทางการเงินของกิจการร่วมค้าที่ยังไม่ได้สอบทาน*

งบฐานะการเงินรวม ณ วันที่ 31 มีนาคม 2567 ได้รวมเงินลงทุนในกิจการร่วมค้าแห่งหนึ่งตามวิธีส่วน ได้เสีย ซึ่งคำนวณจากข้อมูลทางการเงินของกิจการร่วมค้า ณ วันที่ 30 กันยายน 2562 ที่ผ่านการสอบทานจากผู้สอบบัญชีของกิจการร่วมค้าแล้ว ทั้งนี้ ฝ่ายบริหารของกิจการร่วมค้าไม่สามารถจัดทำข้อมูลทางการเงินให้เป็นปัจจุบันได้ ส่งผลให้ข้าพเจ้าไม่สามารถระบุได้ว่ามีรายการปรับปรุงใดที่จำเป็นตามส่วนแบ่งของบริษัทในสินทรัพย์ของกิจการร่วมค้า ซึ่งถูกควบคุมร่วมกัน ส่วนแบ่งในหนี้สินของกิจการร่วมค้าซึ่งรับผิดชอบร่วมกัน ส่วนแบ่งกำไรและค่าใช้จ่ายสำหรับงวดของกิจการร่วมค้า และองค์ประกอบในการจัดทำงบการเปลี่ยนแปลงส่วนของผู้ถือหุ้นและงบกระแสเงินสด อย่างไรก็ตาม ในระหว่างปี 2566 กิจการร่วมค้าได้ข้อสรุปในเรื่องเงินชดเชย (Settlement Agreement) จากผู้ว่าจ้างที่จะต้องจ่ายชำระเป็นจำนวนเงิน 75 ล้านเหรียญดอลลาร์สหรัฐ ซึ่งบริษัทได้รับส่วนแบ่งกำไรจากกิจการร่วมค้าดังกล่าวจำนวน 9 ล้านเหรียญดอลลาร์สหรัฐ

1. *รายงานการสอบทานโดยให้ข้อสรุปอย่างมีเงื่อนไขของผู้สอบบัญชีบริษัทย่อย*

ข้าพเจ้าได้รับรายงานการสอบทานของข้อมูลทางการเงินของ ITD Bangladesh Company Limited
ซึ่งเป็นบริษัทย่อยที่มีสาระสำคัญที่จดทะเบียนและดำเนินธุรกิจในประเทศบังคลาเทศ ซึ่งรวมอยู่ใน
ข้อมูลทางการเงินระหว่างกาลรวมสำหรับงวดสามเดือนสิ้นสุดวันที่ 31 มีนาคม 2567 โดยข้อมูลทางการเงินของบริษัทย่อยดังกล่าวแสดงยอดสินทรัพย์ ณ วันที่ 31 มีนาคม 2567 จำนวน 2,790.51 ล้านบาท รายได้รวมและกำไรสุทธิสำหรับงวดสามเดือนสิ้นสุดวันที่ 31 มีนาคม 2567 จำนวน 27.27 ล้านบาท และ 1.30 ล้านบาท ตามลำดับ ผู้สอบบัญชีของบริษัทย่อยดังกล่าว ได้ออกรายงานการสอบทานโดยให้ข้อสรุปอย่างมีเงื่อนไขต่อข้อมูลทางการเงินสำหรับงวดสามเดือนสิ้นสุดวันที่ 31 มีนาคม 2567 ตามรายงานลงวันที่ 31 มีนาคม 2567 ในเรื่องที่บริษัทย่อยดังกล่าวต้องปฏิบัติตามกฎหมายบางประการของประเทศบังคลาเทศ

**การไม่สามารถให้ข้อสรุปต่อข้อมูลทางการเงินระหว่างกาล**

เนื่องจากเรื่องที่กล่าวในวรรคเกณฑ์ในการไม่สามารถให้ข้อสรุปมีสาระสำคัญอย่างมากต่อข้อมูลทางการเงินระหว่างกาล ข้าพเจ้าจึงไม่สามารถให้ข้อสรุปต่อข้อมูลทางการเงินระหว่างกาลรวมและเฉพาะบริษัทสำหรับงวดสามเดือนสิ้นสุดวันที่ 31 มีนาคม 2567 ของบริษัท อิตาเลียนไทย ดีเวล๊อปเมนต์ จำกัด (มหาชน) และบริษัทย่อย และข้อมูลทางการเงินเฉพาะบริษัทระหว่างกาล ของบริษัท อิตาเลียนไทย ดีเวล๊อปเมนต์ จำกัด (มหาชน) ตามลำดับ

**ข้อมูลและเหตุการณ์ที่เน้น**

ข้าพเจ้าขอให้สังเกตข้อมูลดังต่อไปนี้

1. ตามที่กล่าวไว้ในหมายเหตุประกอบข้อมูลทางการเงินระหว่างกาลข้อ 10.3 ข้อ 17 และข้อ 18 กลุ่มบริษัทมีเงินลงทุนในโครงการที่สำคัญกับหน่วยงานรัฐบาลทั้งในประเทศไทยและต่างประเทศ ซึ่งอยู่ในขั้นตอนของการพัฒนาโครงการ ทั้งนี้ การพัฒนาโครงการดังกล่าวเพื่อให้สามารถดำเนินการได้ตามแผนนั้น ขึ้นอยู่กับสถานการณ์และปัจจัยหลายอย่าง เงินลงทุนในโครงการที่สำคัญในข้อมูลการเงินรวมและเฉพาะบริษัท ณ วันที่ 31 มีนาคม 2567 มีดังนี้
* ตามที่กล่าวไว้ในหมายเหตุประกอบข้อมูลทางการเงินระหว่างกาลข้อ 10.3 บริษัทมีเงินลงทุนในโครงการเหมืองแร่บ๊อกไซต์และโครงการก่อสร้างโรงงานอลูมิน่า ซึ่งเป็นการลงทุนผ่านบริษัทร่วมแห่งหนึ่ง ซึ่งจัดตั้งในสาธารณรัฐประชาธิปไตยประชาชนลาว โดยมีเงินลงทุนในบริษัทร่วมเพื่อลงทุนในโครงการดังกล่าว ลูกหนี้การค้า ลูกหนี้เงินประกันผลงาน และเงินให้กู้ยืมแก่บริษัทร่วมรวมทั้งสิ้น จำนวน 1,264.29 ล้านบาท ทั้งนี้ บริษัทร่วมได้ประทานบัตรการทำเหมืองแร่บ๊อกไซต์จากรัฐบาลสาธารณรัฐประชาธิปไตยประชาชนลาวและได้รับใบรับรองรายงานด้านสิ่งแวดล้อมและสังคม (ESIA Certificate) จากกระทรวงทรัพยากรธรรมชาติและสิ่งแวดล้อม (Ministry of Natural Resources and Environment) ซึ่งฝ่ายบริหารของบริษัทประเมินว่า บริษัทร่วมจะสามารถดำเนินการได้ตามเงื่อนไขที่กำหนด และไม่มีข้อบ่งชี้ของการด้อยค่าเงินลงทุนดังกล่าว
* ตามที่กล่าวไว้ในหมายเหตุประกอบข้อมูลทางการเงินระหว่างกาลข้อ 17 บริษัทย่อยแห่งหนึ่งยื่นคำขอประทานบัตรการทำเหมืองใต้ดินประเภทแร่โปแตชในปี 2547 และได้รับอนุญาตประทานบัตรการทำเหมืองดังกล่าวเมื่อวันที่ 23 กันยายน 2565 เพื่อให้สามารถเริ่มดำเนินธุรกิจเหมืองแร่ บริษัทย่อยต้องปฏิบัติตามเงื่อนไขในการออกประทานบัตรและกฎหมายอื่นที่เกี่ยวข้อง บริษัทย่อยมีต้นทุนในการได้มาซึ่งสิทธิในเหมืองแร่โปแตชเป็นจำนวนเงิน 2,293.49 ล้านบาท และมีรายจ่ายในการสำรวจและพัฒนาแหล่งแร่ตั้งพักจำนวน 3,005.96 ล้านบาท ซึ่งฝ่ายบริหารของบริษัทประเมินว่า บริษัทย่อยจะสามารถดำเนินการได้ตามเงื่อนไขที่กำหนด สามารถเริ่มดำเนินธุรกิจเหมืองแร่ได้ตามกำหนดเวลา และไม่มีข้อบ่งชี้ของการด้อยค่าเงินลงทุนดังกล่าว
1. ตามที่กล่าวไว้ในหมายเหตุประกอบข้อมูลทางการเงินระหว่างกาลข้อ 18 ณ วันที่ 31 มีนาคม 2567 ข้อมูลทางการเงินระหว่างกาลรวมและเฉพาะบริษัทได้รวมค่าใช้จ่ายสัมปทานรอตัดบัญชีและต้นทุนโครงการระหว่างพัฒนาโครงการในสาธารณรัฐโมซัมบิก จำนวน 2,725.91 ล้านบาท และ 2,293.18 ล้านบาท ตามลำดับ รายการดังกล่าวเป็นต้นทุนการได้มาซึ่งสิทธิสัมปทานและต้นทุนพัฒนาโครงการก่อสร้างทางรถไฟสำหรับลำเลียงของหนักและโครงการก่อสร้างท่าเรือน้ำลึก ทั้งนี้ บริษัทได้ลงทุนในโครงการดังกล่าวผ่านบริษัทย่อยแห่งหนึ่งในต่างประเทศ ซึ่งได้รับสิทธิสัมปทานจากหน่วยงานรัฐบาลของสาธารณรัฐโมซัมบิก และจัดตั้งบริษัทย่อยในต่างประเทศอีกแห่งหนึ่งเพื่อดำเนินการรับเหมาก่อสร้างโครงการดังกล่าว บริษัทมีเงินลงทุนในบริษัทย่อยและเงินให้กู้ยืมระยะยาวแก่กลุ่มบริษัทย่อยดังกล่าว เพื่อพัฒนาโครงการจำนวนรวม 58.16 ล้านบาท และ 361.39 ล้านบาท ตามลำดับ ทั้งนี้ ความคืบหน้าของโครงการระหว่างพัฒนาดังกล่าว ขึ้นอยู่กับการหาผู้ร่วมลงทุนเพื่อร่วมดำเนินธุรกิจในอนาคต ซึ่งปัจจุบันผู้ร่วมลงทุนกลุ่มหนึ่งอยู่ระหว่างการศึกษาความเป็นไปได้ของโครงการ เพื่อร่วมลงทุนในโครงการต่อไปและการได้รับอนุมัติเงินสนับสนุนโครงการจากสถาบันการเงิน เนื่องจากบริษัทย่อยต้องใช้เงินลงทุนจำนวนมากในการพัฒนาโครงการดังกล่าว อย่างไรก็ตาม ไม่มีข้อบ่งชี้ของการด้อยค่าเงินลงทุนดังกล่าว

**ลักษมี ดีตระกูลวัฒนผล**

ผู้สอบบัญชีรับอนุญาต

ทะเบียนเลขที่ 9056

บริษัท แกรนท์ ธอนตัน จำกัด

กรุงเทพมหานคร

15 พฤษภาคม 2567